एशियन गेम्स 2018 के बैडमिंटन महिला सिंगल मुकाबले में भारतीय शटलर पीवी सिंधू ने इतिहास रच दिया। 23 साल की सिंधू ने सेमीफाइनल में जापान की अकाने को हराकर फाइनल में जगह बना ली। इसी के साथ एशियन गेम्स में बैडमिंटन के फाइनल में पहुंचने वाली सिंधू पहली भारतीय खिलाड़ी बन गई हैं। सिंधू ने शानदार खेल दिखाते हुए सेमीफाइनल मुकाबले में अकाने को 21-17, 15-21 और 21-10 से हरा दिया। अब फाइनल में सिंधू का सामना वर्ल्ड नंबर वन प्लेयर चीनी ताइपे की जू यिंग से होगा। यिंग ने भारत की सायना नेहवाल को हराकर फाइनल में जगह बनाई है।